CELEX: 52015PC0557
Language: da
Date: 2015-11-10
Title: Forslag til RÅDETS GENNEMFØRELSESAFGØRELSE om bemyndigelse af Ungarn til at anvende en foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 10.11.2015
            COM(2015) 557 final
            2015/0257(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Ungarn til at anvende en foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse og formål
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                     1
                   (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
               
               
                  Ved breve registreret i Kommissionen den 23. december 2014 og den 8. maj 2015 anmodede Ungarn om tilladelse til at anvende en foranstaltning, der fraviger artikel 193 i momsdirektivet. I overensstemmelse med momsdirektivets artikel 395, stk. 2, underrettede Kommissionen ved brev af 2. juli 2015 de øvrige medlemsstater om Ungarns anmodning. Kommissionen underrettede ved brev af 7. juli 2015 Ungarn om, at den rådede over alle de oplysninger, som den fandt nødvendige for at kunne vurdere anmodningen.
               
               
                  Ungarn har underrettet Kommissionen om, at landet oplever svig i sektoren for levering af personale, navnlig for så vidt angår vikarbureauer og organisationer, der leverer lignende tjenesteydelser, såsom skolekooperativer, hvis medlemmer udfører arbejde for tredjemand. Omkring 1 000 virksomheder er registreret som vikarbureauer i Ungarn.
               
               
                  En række virksomheder i denne sektor er medlem af nationale sammenslutninger i Ungarn (f.eks. Ungarns nationale sammenslutning af vikarbureauer og Ungarns nationale sammenslutning af skolekooperativer), og medlemskab af disse sammenslutninger giver ifølge Ungarn en vis garanti for, at virksomhederne driver forretning på lovlig vis. Men et betydeligt antal virksomheder er ikke medlem af en national sammenslutning, og det er navnlig i denne kategori, at 40 % til 50 % af virksomhederne ifølge Ungarn er villige til at begå svig.
               
               
                  Dette svig har forskellige former, såsom fiktiv levering af tjenesteydelser eller falske fakturaer, men den vigtigste form for momsunddragelse består i, at der faktureres leverancer, hvorefter den pågældende leverandør forsvinder uden at overføre moms til skattevæsenet, men samtidig efterlader kunden med en gyldig faktura, der giver ret til fradrag. Ifølge Ungarns beregninger beløb momssvindlen i denne sektor sig i 2014 til ca. 22 500 000 Euro.
               
               
                  Et af kendetegnene ved levering af denne type tjenesteydelser er, at der ikke kræves store investeringer eller specialiseret viden. Det er derfor forholdsvis let at oprette en sådan virksomhed, som efterfølgende forsvinder efter en kort periode. På grund af begrænsede investeringer overstiger den moms, som virksomhederne har modtaget fra kunder, ofte betragteligt den moms, der kan fradrages for disse investeringer eller, mere generelt, den indgående moms. Den ikke-fradragne indgående moms udgør derfor kun et lille omkostningselement, når disse virksomheder med få eller ingen aktiver forsvinder. Det samlede ubetalte momsbeløb bliver vanskeligt eller umuligt at inddrive.
               
               
                  Uanset indførelsen af visse kontrolforanstaltninger (f.eks. øget tilsyn og kontrol med registrering af nye virksomheder) har Ungarn erklæret, at man ikke vil være i stand til at bekæmpe svig i denne sektor effektivt. Ungarn anmoder derfor om tilladelse til, som en undtagelse fra den generelle regel i artikel 193 i momsdirektivet, at anvende ordningen for omvendt betalingspligt på denne sektor, ifølge hvilken det ikke er leverandøren, men den afgiftspligtige kunde, som i sin momsangivelse angiver den skyldige moms for leverancen. Forudsat at vedkommende kunde har fuld fradragsret, vil denne opgive og samtidig fradrage momsen for den pågældende leverance. Derved vil statskassen ikke modtage nogen indbetaling af moms. Dette forhindrer, at svigagtige leverandører forsvinder med momsen. På grundlag af de oplysninger, som Ungarn har givet, erfarer Kommissionen, at brugerne af tjenesteydelserne generelt er bedre til at overholde reglerne end disse leverandører. Den foreslåede foranstaltning vil derfor også have den virkning, at momsforpligtelser overføres fra mindre og mindre pålidelige virksomheder til større afgiftspligtige personer, der er bedre til at overholde reglerne. Samtidig er der ikke konstateret nogen risiko for overførsel af svig til andre medlemsstater, der ikke anvender denne foranstaltning. På samme måde forventes der ingen overførsel af svig til detailleddet, idet denne type tjenesteydelse normalt ikke er beregnet til endeligt forbrug.
               
               
                  Det skal bemærkes, at momsdirektivet allerede indeholder bestemmelser om en valgfri anvendelse af ordningen for omvendt betalingspligt ved levering af personale (artikel 199, stk. 1, litra b), i momsdirektivet). Denne mulighed er begrænset til ejendomssektoren (momsdirektivets artikel 199, stk. 1, litra a)), men baggrunden for muligheden i direktivet er sammenlignelig med baggrunden for den foreliggende anmodning. Den foreslåede undtagelse bør derfor kun gælde for situationer, der ikke allerede er omfattet af momsdirektivet.
               
               
                  Endelig har Kommissionen fået oplyst, at Ungarn allerede er begyndt at anvende den undtagelse, der anmodes om, uden at have afventet vedtagelsen af Rådets afgørelse på grundlag af dette forslag.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395.
            
            
               •Nærhedsprincippet (for områder, der ikke er omfattet af enekompetence) 
            
            
               I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse.
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet af følgende grunde.
               
            
         
         
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at bekæmpe momsunddragelse. Den går ikke ud over, hvad der er nødvendigt for at bekæmpe svig i en bestemt sektor.
               
            
            
               •Reguleringsmiddel/reguleringsform
            
            
               
                  I henhold til artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
               
            
            
               3.RESULTAT AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Ungarn og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Afgørelsen tager sigte på bekæmpelse af momssvig i forbindelse med levering af personale ved at kræve, at den skyldige moms erlægges af den afgiftspligtige modtager af tjenesteydelsen.
               
               
                  Den vil derfor potentielt have en positiv indvirkning på momsindtægterne, da svigagtige leverandører ikke længere kan forsvinde med den moms, som de modtager fra deres klienter efter de normale regler.
               
            
            
               4.VIRKNINGER FOR BUDGETTET
            
            
               
                  Forslaget har ingen negative konsekvenser for EU-budgettet.
               
            
            
               5.ANDRE PUNKTER
            
            
               
                  Forslaget indeholder en udløbsklausul. Der vil blive fastsat en frist til den 31. december 2017 for denne fravigelse.
               
            
            
               2015/0257 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Ungarn til at anvende en foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  2
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved breve registreret i Kommissionen den 23. december 2014 og den 8. maj 2015 anmodede Ungarn om tilladelse til at indføre en særlig foranstaltning, der fraviger artikel 193 i direktiv 2006/112/EF, vedrørende personer, der er forpligtede til at betale merværdiafgift (moms).
            
            
               (2)Kommissionen underrettede ved brev af 2. juli 2015 de øvrige medlemsstater om Ungarns anmodning. Ved brev af 7. juli 2015 underrettede Kommissionen Ungarn om, at den var i besiddelse af alle de oplysninger, som den fandt nødvendige for at kunne vurdere anmodningen.
            
            
               (3)I artikel 193 i direktiv 2006/112/EF fastsættes det, at det generelt påhviler den afgiftspligtige person, som leverer varerne eller tjenesteydelserne, at betale momsen til skattevæsenet. Formålet med den fravigelse, som Ungarn anmoder om, er at gøre modtageren betalingspligtig for moms i forbindelse med levering af personale.
            
            
               (4)Ifølge Ungarn tager en række erhvervsdrivende i sektoren for vikarbureauer del i svigagtige aktiviteter ved at levere tjenesteydelser uden at svare moms over for skattevæsenet. Eftersom denne form for aktivitet ikke nødvendigvis kræver væsentligt input eller investeringer, overstiger den moms, som disse vikarbureauer modtager, ofte betragteligt den fradragsberettigede moms, som de har betalt deres leverandører. En række af disse vikarbureauer, ofte med få eller ingen aktiver, forsvinder efterfølgende efter en kort periode på helt ned til et par måneder, hvilket gør inddrivelsen af ubetalt moms vanskelig eller umulig.
            
            
               (5)Ved i disse tilfælde at udpege den person, til hvem tjenesteydelserne leveres, som den momspligtige, vil fravigelsen fjerne muligheden for denne form for momsunddragelse. For en række situationer ved levering af personale, der er nævnt i artikel 199, stk. 1, litra a), i direktiv 2006/112/EF er det allerede muligt at udpege modtageren som momsbetalingspligtig person. Fravigelsesforanstaltningen er derfor anvendelig på situationer vedrørende levering af personale, som ikke allerede er omfattet af direktiv 2006/112/EF.
            
            
               (6)Fravigelsen vil ikke få negative virkninger for Unionens egne indtægter hidrørende fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Som en undtagelse fra artikel 193 direktiv 2006/112/EF har Ungarn tilladelse til at bestemme, at den momsbetalingspligtige person er den afgiftspligtige person, som modtager levering af personale, der udfører andre aktiviteter end dem, der er omfattet af artikel 199, stk. 1, litra a), i direktiv 2006/112/EF.
            
            
               Artikel 2
            
            
               Denne afgørelse udløber den 31. december 2017.
            
            
               Artikel 3
            
            
               Denne afgørelse er rettet til Ungarn.
            
            
               Udfærdiget i Bruxelles, den .
            
            
               
                     På Rådets vegne
               
            
         
         
            
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  EUT L 347 af 11.12.2006, s. 1.